FI Euroopan unionin virallinen lehti CE 84/72

(2004/C 84 E/0077)

KIRJALLINEN KYSYMYS P-3619/03

esittäjä(t): Miquel Mayol i Raynal (Verts/ALE) komissiolle

(1. joulukuuta 2003)

Aihe: Palma de Mallorcan (Baleaarit) Son Sant Joan -lentokentän laajentaminen

Espanjan hallitus hyväksyi Palma de Mallorcan (Baleaarit) Son Sant Joan -lentokenttää koskevan kokonaiskaavan vuonna 2001. Sitten Palman de Mallorcan kaupunginvaltuusto hyväksyi kaupungin yleiskaavaa koskevan muutoksen, jolla lentokentän laajentamista koskevat suunnitelmat erotettiin muista rakennussuunnitelmista. Lentokentän laajentaminen merkitsee lisätilojen ja -kiitoratojen rakentamista, jotta lentoliikennettä Baleaareille voidaan kasvattaa. Matkustajien lukumäärän arvioidaan kasvavan 38 miljoonaan vuoteen 2015 mennessä.

Tietääkö komissio näistä kyseisen lentokentän laajentamissuunnitelmista?

Katsooko komissio, että nämä suunnitelmat ovat ristiriidassa Nizzan sopimuksen 2 ja 6 artiklassa tarkoitettujen kestävää kehitystä koskevien periaatteiden kanssa ja vastoin tiettyjen suunnitelmien ja ohjelmien ympäristövaikutusten arvioinnista annetun Euroopan parlamentin ja neuvoston direktiivin 2001/42/EY vaatimuksia, jotka koskevat asianmukaisten arvioiden teettämistä tällaisten hankkeiden vaikutuksesta ihmisiin, kulttuuriin, maisemaan, ympäristöön, perintöön ja elämänlaatuun?

Mihin tätä asiaa koskeviin toimiin komissio aikoo ryhtyä?

Margot Wallströmin komission puolesta antama vastaus

(6. tammikuuta 2004)

Parlamentin jäsen viittaa Palman yleiskaavan muutokseen, johon sisältyvät kokonaiskaavan Palma de Mallorcan Son Sant Joan -lentoasemaa koskevat säännökset. Komissio ei ole tietoinen tästä ohjelmasta tai hyväksytyistä tarkistuksista.

Unionin lainsäädännössä ei tällä hetkellä edellytetä, että jäsenvaltiot laativat suunnitelmaesityksistä tai ohjelmista tai niihin ehdotetuista muutoksista strategisen ympäristöarvioinnin (SYA). Tämä asiaintila muuttuu 21. heinäkuuta 2004, jolloin jäsenvaltioiden on saatettava päätökseen direktiivin 2001/42/EY, niin kutsutun SYA-direktiivin (1), täytäntöönpano. Sen jälkeen jäsenvaltioiden on laadittava suunnitelmista ja ohjelmista direktiivin määritelmän mukainen ympäristöarviointi. Joissakin oloissa myös ennen 21. heinäkuuta 2004 aloitetut mutta vasta 21. heinäkuuta 2006 jälkeen hyväksytyt suunnitelmat saattavat edellyttää arviointia.

Toisaalta neuvoston direktiivi 85/337/ETY (YVA-direktiivissä), sellaisena kuin se on muutettuna 3. maaliskuuta 1997 annetulla neuvoston direktiivillä 97/11/EY (2), koskee tiettyjen julkisten ja yksityisten hankkeiden ympäristövaikutusten arviointia. Siinä edellytetään, että jäsenvaltioiden on toteutettava kaikki tarpeelliset toimenpiteet sen varmistamiseksi, että ennen kehittämisluvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Tällaiset hankkeet määritellään direktiivin 4 artiklassa, jossa viitataan direktiivin liitteisiin I ja II. Liitteen I tai II luetteloon sisältyvien hankkeiden muutos- tai laajennustyöt kuuluvat YVA-direktiivin liitteen II 13 kohdan soveltamisalaan. Lisätilat ja -kiitoradat ovat ilmeisesti tällaisia töitä. Tällöin Espanjan viranomaisten on määritettävä joko tapauskohtaisesti tai raja-arvojen tai arviointiperusteiden perusteella, onko hankkeesta tehtävä arviointi sen todennäköisesti merkittävien ympäristövaikutusten vuoksi, ottaen huomioon direktiivin liitteessä III esitetyt asianmukaiset valintaperusteet.

Annettujen tietojen perusteella ei ole selvää, onko kuvatuille hankkeille haettu kehittämislupaa. Joka tapauksessa Espanjan viranomaisten on noudatettava edellä mainittuja YVA-direktiivin säännöksiä.

Kysyjän antamien tietojen perusteella komissiolla ei ole aihetta olettaa, että unionin lainsäädäntöä ei sovellettaisi asianmukaisesti. Jos kysyjä haluaa toimittaa komissiolle lisätietoja suunnitelman tulevasta kehityksestä, komissio tutkii asiaa tarkemmin.

(1) Euroopan parlamentin ja neuvoston direktiivi 2001/42/EY, annettu 27 päivänä kesäkuuta 2001, tiettyjen suunnitelmien ja ohjelmien ympäristövaikutusten arvioinnista (EYVL L 197, 21.7.2001).

(2) EYVL L 73, 14.3.1997.